Fredag havde tusindvis af nordjyder en helt særlig oplevelse i klitterne ved Lønstrup. Korsang, vilde trommer og et lysshow udover det sædvanlige stod på programmet for dette års Sensommermagi ved Rubjerg Knude Fyr. Det er kun anden gang, at det gratis arrangement bliver afholdt. Sidste år var der omkring 1200 gæster, et besøgstal som arrangørerne kun havde turdet håbe på, at de kunne fordoble i år. Interessen for arrangementet skulle imidlertid vise sig at være langt større end ventet. - Vi har ikke den officielle optælling endnu. Men jeg vil skyde på, at der var et sted mellem syv og otte tusind. Det var helt vanvittigt, siger Helle Sigetty, der er turistchef hos Lønstrup Turistforening, til TV 2 Nord. Fra klokken 20.15 ankom folk til den enorme sandklit, hvorfra de kunne gå langs 450 fakler op til Rubjerg Knude Fyr. Her var der livemusik og udsyn til solnedgangen. - Det var fuldstændig magisk. Folk var simpelthen så glade, og der var bare den vildeste stemning, siger Helle Sigetty. De mange gæster gjorde dog, at Helle Sigetty og resten af holdet kom på overarbejde. De måtte tilkalde hjælp til at guide bilerne rundt på parkeringspladsen. Desuden havde folk problemer med at høre, hvad der foregik. - Vi var jo slet ikke forberedt på, at der kom så mange. Havde vi vidst det, så havde vi sat flere højtalere op, så lyden kunne nå helt ud til de bagerste, siger Helle Sigetty. Lys i mørket Til arrangementet kunne de fremmødte opleve et større lysshow. Derudover var der livemusik fra korgruppen Nabla og solisten Tess Daarbak, og også Copenhagen Drummers kom forbi og fremførte et show, der både indeholdt ild og vand. Eventet er en del af konceptet Hook & Cook, som forsøger at forlænge turistsæsonen i Nordjylland ved at afholde arrangementer uden for højsæsonen. - Fra Lønstrups side håber vi selvfølgelig også, at det på længere sigt kan være med til at gøre noget godt for byen, udtaler Helle Sigetty. Grundet den overvældende tilslutning til begivenheden tøver Helle Sigetty ikke med at sige, at Sensommermagi ved Rubjerg Knude Fyr vender tilbage til næste år. Datoen er faktisk allerede sat, og det bliver den 6. september 2024, at arrangementet løber af stablen. Og selvom de nu føler sig bedre rustede til næste år, så tør de alligevel ikke forvente for meget. - Det bliver svært at måle sig med aftenen i går, det var helt unikt. Men vi vil helt sikkert udvikle videre på programmet og ikke mindst se, hvad vi kan gøre med parkeringsmulighederne, siger Helle Sigetty.
Interessen for eventet var så stor, at folk holdt i kø helt ind til Lønstrup by.